
Persongalleri

Paal Albert Løwfold, tidligere direktør på Hotell Arendal og nå direktør på Hotell Atlantic i Oslo

Julia Løwfold, født Frost, Paal Alberts kone og leder av Olsen-Frost-rederiet

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas yngre bror

Øyvind Lind, Amanda og Asbjørns onkel

Magnus Landmark, Amandas forlovede, medlem av Arbeiderpartiet, studerer jus ved Det Kongelige Frederiks Universitet

Solvor og Jørgen Landmark, Magnusʼ foreldre

 

Mary Møller, sangerinne og skuespillerinne

Michael Duus, Marys eksmann

Karsten Strøm, piano

Odd Bakken, trompet

Kent, saksofon

Charles, Marys nåværende ektemann

 

Henriette Stray, gift med Jan Olav Stray, redersønn

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

Jørgine Marcussen, stuepike

Marcus, handelsreisende

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

Julia tok moren i armen, og så spaserte de bortover gaten. Hun var glad for at moren fortsatt klarte å gå, for sykdommen gikk ut over alle musklene i kroppen.

En svart katt pilte over gaten rett foran dem.

– Uff, det bringer ulykke, sa moren.

– Du er da ikke overtroisk, mor, sa Julia. Selv hadde hun ingen tro på slikt.

Moren bare trakk på skuldrene.

– Nå skal vi se om magnoliaen blomstrer, sa Julia da de nærmet seg Scelowskys villa, men det så ut til at moren hadde rett. Det var for tidlig på året.

De hadde ikke kommet helt bort til huset da de bryskt ble stanset av to tyske soldater med maskingevær.

– Stans!

– Hva er det som skjer? Vi er bare ute og spaserer, sa Julia og holdt fastere om morens arm.

– Dere kan ikke være her nå, sa soldaten og ba dem gå tilbake.

Det var ikke annet å gjøre enn å adlyde, men da hun skulle til å gjøre det, hørte de et fryktelig skrik fra villaen, og Julia gispet da hun så to soldater som dro herr Scelowsky ned trappene og ut på plenen.


Kapittel 1

– Jeg har ikke gjort noe galt, sa Jan Olav og så fortvilet fra den ene til den andre.

Henriette var helt kald innvendig. Både Jan Olavs og hennes foreldre prøvde å snakke med politimannen, men det nyttet ikke.

– Vi vil bare snakke med Dem, herr Stray, men om dere andre fortsetter å motsette dere våre ordre, må vi arrestere dere alle sammen, sa politimannen myndig.

Henriette torde knapt å se på de tyske soldatene.

Jan Olav hadde ikke noe annet valg enn å følge med politimannen og soldatene, og det var ingenting de andre kunne gjøre med det.

Moren slo armene om Henriette. – Dette kommer til å gå bra, kjære deg, sa hun. – Det hele beror nok bare på en misforståelse.

– J-jeg håper det, sa Henriette og kjente at hun skalv så kraftig at hun hakket tenner.

– Hvor skal pappa? spurte Margit gråtkvalt og så etter faren som ble ført av sted med raske skritt.

– Han skal bare snakke med politimannen, svarte Jan Olavs far og løftet opp barnebarnet. – Pappaen din er tilbake igjen før du vet ordet av det.

Henriette følte seg helt nummen der hun sto, og de som nettopp hadde spist iskrem og kost seg! Det hele måtte være som moren sa, at det bare var snakk om en misforståelse, for Jan Olav hadde ikke gjort noe galt … Men så snek tvilen seg frem i henne. Ektemannen var like sint på okkupasjonsmakten som de fleste andre. Alt han ville var at de skulle dra tilbake til Tyskland, og at det skulle bli slutt på krigen. Tenk om han faktisk hadde hjulpet motstandsgruppen!

Nei, da ville han vel ha sagt det til henne? Hun måtte heller ikke glemme at Jan Olav var smart. Han ville aldri ha gjort noe som kunne få ham arrestert og straffet.

Alle som var i nærheten, hadde selvsagt fått med seg arrestasjonen, men så fort politimannen og de tyske soldatene hadde tatt med seg Jan Olav, fortsatte folk med sitt. Henriette visste ikke hva hun skulle gjøre.

– Tenk at de begynner å arrestere folk på syttende mai, brummet Jan Olavs far. – Det ligner ingenting.

Herr Rosenvinge hang seg på. – Først avlyser de nasjonaldagen vår, og nå dette – og det verste er at det er ingenting vi kan gjøre.

– Er du sikker på det, far? spurte Henriette. – Jan Olav har ikke gjort noe galt. Kanskje vi skal prøve å snakke fornuft med dem?

– Nå er ikke akkurat tyskerne kjent for å være så medgjørlige av seg, sa faren og ristet på hodet. – Vi får bare håpe at de løslater ham så fort de forstår at de ikke har noen sak mot ham.

Sykkelkolonnen fra tidligere kom tilbake, men nå klarte ikke Henriette å glede seg over hurraropene og synet av syklene som var pyntet med norske flagg. Alt hun kunne tenke på var Jan Olav. Hun skulle så gjerne vært der for ham, men det var ingenting hun kunne gjøre. Faren hennes hadde rett. Det ville ikke hjelpe om hun prøvde å snakke med tyskerne, snarere tvert imot.

Ingen av dem hadde lyst til å gå rundt i byen lenger, for det føltes som om tyske soldater så på dem samme hvor de gikk. Den lille feststemningen Henriette hadde hatt var borte, og alt hun følte nå var en dyp uro for ektemannen. Hun og barna ble med foreldrene hennes hjem, mens Jan Olavs foreldre gikk hjem til seg. De var selvsagt preget av arrestasjonen. Moren tok det svært tungt, og faren prøvde å trøste henne så godt han klarte.

Henrik var på arbeid bak disken i familiens forretning til en forandring – vanligvis kjørte han varebil – og Henriette ble overrasket. Han lyste opp da han fikk se dem. – Hvor har du gjort av Jan Olav? spurte han og gikk ut i lokalet og bort til Margit og løftet henne opp.

– Politiet tok pappa, sa Margit lavt mens tårene silte.

Henrik så sjokkert på Henriette. – Er det sant?

– Ja, svarte hun og nikket. – Det er sant. Hun så seg om i forretningen, men bortsett fra dem selv og fru Gjertsen, som også var på arbeid, var det ingen andre der.

– Men hvorfor arresterte de ham? Er det fordi han ikke ville etterkomme tyskernes krav om at syttende mai skulle være vanlig arbeidsdag?

– Nei, de påsto at han har hjulpet motstandsbevegelsen med varer. Noe som selvsagt ikke er sant.

– Og derfor kommer de helt sikkert til å løslate ham raskt, sa faren og gned håndflatene hardt mot hverandre.

En kunde kom inn i forretningen, og de andre gikk opp i leiligheten i andre etasje, bare Henrik ble igjen sammen med fru Gjertsen.

– Jeg har laget bløtkake, sa bestemoren og smilte til Margit. – Har du kanskje lyst til å bli med meg ut på kjøkkenet og hjelpe til med å servere kaken?

– Å ja … Margit lyste opp og ble så ivrig at hun ikke klarte å stå stille. Det var klart det fristet med kake.

Henriette kunne ikke annet enn å trekke på smilebåndet, selv om hun var aldri så redd og engstelig. Også Ludvig fikk med seg at noe skjedde, og nå som de var i besteforeldrenes hus, ville han ikke sitte stille. Henriette tok av ham ytterplaggene og luen, og straks pilte han av sted.

– Ikke bort til de åpne vinduene, ropte hun etter ham, men hun var usikker på om han hadde hørt hva hun sa.

Margit ble med bestemoren ut på kjøkkenet for å hjelpe til, skjønt Henriette antok at hun aller helst ville spise bløtkake med en eneste gang.

Ludvig syntes det var spennende å stå ved vinduet og se ned på gaten og alt som skjedde der. Henriette stilte seg ved siden av ham.

– Jeg husker da du var lita og sto slik og så ut av vinduet, sa faren hennes og humret for seg selv. – Mor var akkurat slik du er nå, redd for at du skulle klatre opp i vinduskarmen og på en eller annen måte falle ut, selv om vinduet har sperre.

– Du har vel rett, sukket Henriette og kjente på vinduet. Det var ikke mulig å åpne det mer.

– Hva skal jeg gjøre om de ikke løslater Jan Olav? spurte hun brått og så på faren.

– Det skal du ikke tenke på, for de kommer til å løslate ham så fort de forstår at han er uskyldig, beroliget han.

Henriette nikket til det han sa, men hun var ikke overbevist om at han hadde rett. Tenk om Jan Olav hadde gjort det tyskerne anklaget ham for … Men hun måtte bare skyve det bort, for det var for vondt å tenke på. Isteden spurte hun: – Hva skal vi gjøre med butikken om han ikke blir løslatt til i morgen?

– Vi får ta opp det problemet om det skulle bli aktuelt, hvilket det ikke kommer til å bli, fastholdt faren og var så bestemt at Henriette ikke kunne gjøre annet enn å tro på ham.

Moren kom tilbake sammen med Margit, som hadde fått æren av å bære muggen med saft.

Henriette smilte til henne. Hun satte stolt muggen fra seg på bordet, og da bestemoren plasserte kaken ved siden av, så jentungen på den med store øyne.

Henriette gikk bort og strøk henne over håret. – Nå skal det smake med kake.

Margit nikket ivrig og klarte nesten ikke å vente.

Ludvig fikk øye på kaken, og brått var det ikke så spennende å se ut av vinduet lenger.

– Kom hit, så skal vi se om vi ikke finner et kakestykke til deg, sa bestefaren.

– Jeg kan godt ta ham, sa Henriette.

– Nei, nei, overlat Ludvig til meg, så kan du sette deg og spise kake.

– Er du sikker?

– Ja da, sett deg og slapp av, svarte faren hennes. – Og jeg skal være påpasselig med at Ludvig ikke griser til klærne sine.

Det var fint å sitte slik. Henriette var glad for at hun hadde familien rundt seg, men tankene gikk stadig til Jan Olav, og hver gang stakk det til av frykt i henne. Tenk om han ikke ble løslatt!

Den kvelden fulgte moren Henriette og barna hjem. Klokken var ikke mer enn sju, men det var ikke mange mennesker i gatene.

– Det er vel ingen som hadde lyst til å være ute mer enn høyst nødvendig i dag, sa moren og skuttet seg. Nå som solen hadde gått ned, var det straks kjøligere i luften. Ludvig sovnet i barnevognen nesten med det samme. Margit var også sliten etter en lang dag og hadde slett ikke lyst til å gå selv.

– Vi er snart hjemme, sa Henriette og smilte oppmuntrende til datteren, uten at det hjalp nevneverdig.

– Kom hit, så skal jeg bære deg, sa bestemoren.

– Er du sikker på at du orker det? spurte Henriette.

– Ja, bevares, svarte moren og lo lett. – Det er ikke alltid så greit å være lita og ha trette ben.

Margit slo armene om halsen på bestemoren, og før de hadde kommet til Malmbryggen, sov også hun. Henriette smilte. I dag var ungene så trette at de kom til å sovne med det samme de la hodet på puten.

I bunnen av Strømsbuveien sto to tyske soldater, og straks Henriette fikk øye på dem strammet hun seg opp. Ventet de på henne? Skulle de arrestere henne også? Frykten var der med det samme, men de bare nikket høflig til dem idet de passerte og fortsatte med sitt.

Henriette pustet ut.

Moren klappet henne beroligende på skulderen.

– Jeg kommer aldri til å venne meg til synet av tyske soldater, sa Henriette.

– Det er det nok ingen av oss som gjør, sa moren. – Vi kan ikke gjøre annet enn å håpe at krigen snart er over.

Moren ble med inn og hjalp til med barna og kveldsstellet. Begge ville bare sove videre, akkurat som Henriette hadde tenkt, og det ble en enkel jobb å legge dem.

Henriette gikk inn på kjøkkenet og så ut av vinduet, og ønsket av hele sitt hjerte at Jan Olav kunne komme, men det var ingen å se.

– Vil du at jeg skal bli litt? spurte moren og stilte seg ved siden av henne.

– Det behøver du ikke, svarte Henriette. – Klokken har blitt så mye at jeg snart skal finne sengen selv også, og du må vel hjem og se over regnskapet.

– Regnskapet er det minste problemet. Jeg tenkte kanskje at du ikke hadde lyst til å være alene.

– Jeg klarer meg, forsikret Henriette og fulgte moren ut på trappen.

– Lov meg at du kommer innom i morgen så jeg får høre hvordan det går, sa moren, og Henriette nikket. Etter at moren hadde gått, låste hun døren, men akkurat da kom hun til å tenke på flagget som Jan Olav hadde heist samme morgen. Det måtte hun ta ned før det ble for sent. Hun tok på seg sko igjen og gikk ut. Flagget blafret og slo i den svake vinden. De aller fleste hadde tatt ned flagget nå. Det siste hun ville var å tiltrekke seg tyskernes oppmerksomhet.

Det var best å fire ned flagget så fort som råd var. Mens hun sto slik, smalt det i en bilpotte, og hun hoppet høyt. Det var fælt så skvetten hun hadde blitt! Slik hadde hun aldri vært. Hun prøvde å si til seg selv at det ikke var noen andre enn henne her, og at hun bare kunne slappe av, men det hjalp ikke. Så lenge hun holdt på med flagget i tussmørket, kikket hun seg nervøst rundt. Heldigvis så hun ingenting til tyskerne, og da hun kunne ta med flagget inn og låse døren etter seg, pustet hun lettet ut.

Hun la flagget fra seg på soverommet, for hun var ikke sikker på hvor Jan Olav pleide å oppbevare det. Det fikk bare ligge her til han kom tilbake, tenkte hun og kjente at hun ble så tung og trist til sinns av å tenke på ektemannen. Hva om han ikke kom tilbake med det første? Nei, hun kunne ikke tenke slik, men selv om hun stadig prøvde å si til seg selv at hun ikke måtte tenke det verste, klarte hun liksom ikke å la være. Hun stilte seg ved kjøkkenvinduet og ble stående og se ut, i håp om at ektemannen snart skulle komme hjem, men det ble med håpet. Den kvelden ble Henriettes pute våt av ensomme, salte tårer.

Henriette våknet av at det banket hardt på utgangsdøren i første. Hjertet hennes hamret vilt i brystet. Hun hadde ligget lenge våken, men da hun først hadde sovnet, hadde hun sovet tungt. Hun slo dynen til side, og det banket på igjen. Hun hadde bare på seg nattkjolen og slo en morgenkåpe rundt seg. Det var stille på barnerommet da hun stakk hodet inn. Ludvig sov fortsatt, men til Henriettes store skrekk var ikke Margit å se. Hun skyndte seg ned trappene og hørte at datteren snakket med noen. Hun hadde gått ned og låst opp døren!

– Margit, ropte hun skrekkslagen. – Mamma kommer nå.

Hun småsprang ut i gangen, men da hun fikk øye på Jan Olav som sto der med Margit i armene, ble hun så lettet at hun fikk tårer i øynene. – Er det deg?

– Pappa er her, sa Margit og lo høyt.

Henriette slo hånden for ansiktet. Hun var så glad at en liten latter unnslapp henne sammen med tårene.

Så var Jan Olav der og kysset henne. – Det er bare meg, sa han ømt.

– Jeg er så glad for å se deg, sa hun. – Jeg har vært så redd …

– Det forstår jeg, sa han og satte Margit ned på gulvet og slo armene om henne. Henriette sank inn mot brystet hans. Han kysset henne på håret og strøk henne beroligende over ryggen.

– Hvordan går det med deg? spurte hun.

– Jeg har det fint, svarte han. – Det var ikke særskilt behagelig å sove på en hard brisk i varetektcellen i natt, så jeg har litt vondt i ryggen, men bortsett fra det har jeg det bra.

– Jeg er så glad for at de slapp deg løs, sa hun. – Men hvorfor kom de med slike anklager mot deg?

– Jeg vet ikke, svarte han. – De hadde i alle fall ingenting annet enn rykter å gå etter, men jeg har hørt at de har tatt inn alle byens kjøpmenn til avhør.

– Hvorfor det?

– Fordi noen visstnok har forsynt motstandsgruppen i Telemark med varer og forsyninger, men de vet ikke hvem det er, og for å finne ut av det, hanker de alle inn til avhør.

– Det høres jo fullstendig urimelig ut, sa Henriette. – Jeg kan ikke forstå at de kan gjøre slikt.

– De gjør som de vil, sa Jan Olav. – Jeg fryktet at de skulle torturere meg, men gudskjelov gikk det ikke så langt. De trodde på meg.

Henriette ble kald innvendig. Tortur. Hun visste selvsagt hvordan tyskerne opererte, og hun var glad over å ha Jan Olav her hos seg igjen, uskadd.

